തിയറ്ററുകള് ഇതാ ഇന്നു മുതല് കോട്ടയം: നീണ്ട ഇടവേളയ്ക്കു ശേഷം സംസ്ഥാനത്തെ സിനിമാ തിയറ്ററുകള് ഇന്നു തുറക്കുന്നു. എല്ലാ തിയറ്ററുകള്ക്കും അനുമതിയുണ്ടെങ്കിലും കുറച്ചു മാത്രമാകും തുറക്കുക. മിക്കതിലും ബുധന്, വ്യാഴം ദിവസങ്ങളോടെ മാത്രമേ ചിത്രപ്രദര്ശനം ആരംഭിക്കൂവെന്നാണു സൂചന. ഇന്നു ജയിംസ് ബോണ്ട് സിനിമയായ നോ ടൈം ടു ഡൈ, വെനം ടു, തമിഴ് ചിത്രമായ ഡോക്ടര് എന്നിവയാകും പ്രദര്ശിപ്പിക്കുക. മലയാളം ചിത്രങ്ങള് കാണാന് പിന്നെയും കാത്തിരിക്കേണ്ടി വരും. ആദ്യ റിലീസിനെത്തുന്ന പ്രധാന ചിത്രം ദുല്ഖര് സല്മാന്റെ കുറുപ്പാണ്. നവംബര് 12 നാകും സിനിമ റിലീസ് ചെയ്യുക. ഒടിടി റിലീസ് ചെയ്യാനിരുന്ന ചിത്രമാണു തിയേറ്റര് റിലീസിലേക്ക് മാറിയത്. വിനോദ് ഗുരുവായൂര് സംവിധാനം ചെയ്യുന്ന മിഷന് സി, ജോജു ജോര്ജ് നായകനാകുന്ന സ്റ്റാര് എന്നീ ചിത്രങ്ങള് 29നു റിലീസ് പ്രഖ്യാപിച്ചിട്ടുണ്ട്. രജനീകാന്ത് ചിത്രം അണ്ണാത്തേ നവംബര് നാലിനും റിലീസിനെത്തും. ഒരു വര്ഷത്തിലേറെയായി അടഞ്ഞു കിടന്ന തിയറ്ററുകളില് നവീകരണ ജോലികള് ഇന്നലെ രാത്രി വൈകിയും തുടര്ന്നു.